1. pielikums

Latvijas Nacionālā kultūras centra

2021. gada 30.septembra nolikumam Nr.1.5-1.2/7

„Valsts konkursa nolikums Latvijas profesionālās ievirzes vizuāli plastiskās mākslas izglītības programmas audzēkņiem 2021./2022. mācību gadā”

**Konkursa uzdevums „Mākslas izstādes izveide”**

**Konkursa uzdevums: audzēknis iejūtas izstādes kuratora lomā un izstrādā ieceri mākslas izstādei.**

Konkursa darbs ir izstādes projekts, ko noformē uz planšetes, kuram pievienota izstādes koncepcija.

Pedagogs izstrādā konkursa uzdevuma tematisko ievirzi, lokālo vai vietas kontekstu un citus nosacījumus atbilstoši konkrētajam audzēkņu vecumposmam, apgūstamajiem mācību priekšmetam un konkursa nosacījumiem.

**Konkursa uzdevuma veikšanas soļi**

1. **Personiski nozīmīgu tēmu apzināšana**

Pedagogs palīdz audzēkņiem apzināt un izvirzīt nozīmīgu tēmu izstādes koncepcijas izveidei, balstoties uz audzēkņu interesēm, aicina pētīt mākslas darbus un/vai kultūrvides piemērus.

*Piemēram, audzēkņi meklē atbildes uz jautājumiem, kas palīdz viņiem aktualizēt savas intereses un to, kas viņiem patīk mākslā. Piemēram, Kā tu raksturotu sevi? Kādu mūziku tu klausies? Kura no mākslas izstādēm tev palikusi atmiņā, kāpēc? Vai ir kāds mākslinieks, kura darbi tevi iedvesmo? u.c.*

**2. Tēmas izzināšanai un apspriešanai**

Konkursa uzdevuma izpratnei ir svarīgi iepazīstināt audzēkņus ar daudzveidīgiem mūsdienu mākslas izstāžu veidošanas piemēriem, mākslas izstāžu izveides principiem, mākslas darbu eksponēšanas veidiem, kuratora darba specifiku.

**3. Ierosmes avots un vēstījums**

Audzēknis vai audzēkņu grupa izvēlas vienu ierosmes avotu (mākslas darbs (reprodukcija), kultūras kontekstā nozīmīgs attēls, objekts u.c.). Analizē ierosmes avotu, precizē izstādes ideju, vēstījumu.

**4. Mākslinieciskā izstādes koncepcija un vizualizācija**

Audzēknis vai audzēkņu grupa izvēlētajam ierosmes avotam izvēlas un pievieno citus mākslas darbus, savus vai citu radītus radošos darbus, attēlus vai objektus, kas palīdz attīstīt izstādes ieceri. Sagatavo attēlus, informāciju par izstādes darbiem vai objektiem.

Konkretizē izstādes vidi (piemēram, iekštelpa vai ārtelpa, utopiska vide) un eksponēšanas veidu.

Skicē un zīmē izstādes iekārtojumu, izstādes ekspozīcijas plānojumu, ekspozīcijas vidi.

Izdomā izstādes nosaukumu.

**5. Izstādes apraksts, vizītkarte**

Sagatavo vizītkarti, kas atspoguļo izstādes koncepciju un ietver atbildes uz jautājumiem par izstādes ieceri (Nolikuma 11.2. punkts, 2. pielikums, 3. pielikums).

**6. Izstādes projekta noformēšana**

Noformē darbu uz planšetes (Nolikuma 11.1. punkts) kolāžas vai asamblāžas tehnikā.

Uz planšetes izvieto **tekstuālu informāciju,** ievērojot teksta organizēšanas principus - tekstu hierarhija, burtveidolu izmantojums, salasāmība. Uz planšetes izvieto:

* virsrakstu - izstādes nosaukumu;
* mākslas izstādes aprakstu;
* papildus komentārus par izstādi (ja nepieciešams);
* konkursa dalībnieka (dalībnieku grupas) vārdu, uzvārdu, skolas nosaukumu.

Uz planšetes izvieto **zīmējumus,** **attēlus un skaidrojumus:**

* iecerētās mākslas izstādes darbus, izstādes vidi vai plānojumu;
* informāciju par izstādē izmantotajiem mākslas darbiem, attēliem vai objektiem (piemēram, paraksti zem attēliem).

**Atslēgas vārdi:** *kurators, izstāde, vēstījums, koncepcija, kultūrvide, ierosmes avots, izpēte, interpretācija, izstādes dizains, publiskā vide, vizualizācija, kolāža, asamblāža, instalācija.*